पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के जिस तरह से केस सामने आ रहे हैं, उससे हर कोई घबराया हुआ है, लेकिन कोरोना को हंसते-खेलते भी मात दी जा सकती है। इसकी मिसाल हैं शहर के नन्हे कोरोना वॉरियर्स। इन बच्चों की कोविड पॉजिटिव रिपोर्ट ने भले ही परिवार को चिंता में डाल दिया हो, लेकिन बच्चों ने जरा भी टेंशन नहीं ली। यह हॉस्पिटल में भी घर जैसे ही रहे। खूब धमाचौकड़ी मचाई। मस्ती की। गानें भी सुनाए और सभी स्वस्थ होकर घर लौट आए। पढ़िए ऐसे ही लिटिल कोरोना वॉरियर्स की कहानी।
नाम : पूर्वी, उम्र : 8 महीने; मुझे कोरोना हुआ तो बेटी और पत्नी का टेस्ट कराया, इसमें बेटी पॉजिटिव आई
22 फरवरी को मुझे फीवर आया। उस समय पूर्वी मेरे साथ थी। इससेे उसे भी बुखार आने लगा। मैंने अगले ही दिन सुबह कोविड टेस्ट करवाया। रिपोर्ट पॉजिटवि आई। मैं पहले थोड़ा घबराया, क्योंकि मुझे अपनी नहीं, बेटी की चिंता थी। मैंने पूर्वी और पत्नी का भी टेस्ट करवाया। इसमें बेटी रिपोर्ट पॉजिटिव आई और पत्नी की निगेटिव। 23 फरवरी को हमीदिया में बेटी के साथ मैं भी एडमिट हुआ। मुझे घबराया हुआ देखकर डॉक्टर्स ने हिम्मत दी और कहां सब ठीक हो जाएगा। तीसरे दिन जब पूर्वी की रिपोर्ट निगेटिव आई तब चिंता दूर हुई। -अनिल पवार, पूर्वी के पापा
नाम : जयेश, उम्र : 4 साल; कोविड वार्ड में दिनभर खेलता-कूदता रहता था, यह देख बहुत सुकून मिलता
जयेश का मार्च के दूसरे हफ्ते से बुखार आने के कारण हमीदिया अस्पताल में इलाज चल रहा था। डॉक्टर्स को जब कोविड के कुछ सिम्टम्स दिखे तो उन्होंने टेस्ट कराया, जिसकी रिपोर्ट पॉजिटिव आई। डॉक्टर ने कहा घबराने की कोई बात नहीं। एक-दो दिन में ठीक हो जाएगा। वार्ड के अंदर जब भी जयेश को खेलते-कूदते देखता तो सुकून मिलता। उसे क्या मालूम की कोरोना क्या है, वह तो मजे से अस्पताल में रहता। डॉक्टर्स ने कोविड वार्ड से उसे एक ही दिन में नॉर्मल वार्ड में शिफ्ट कर दिया और 7 दिन बात छुट्टी कर दी। -संजय पाउलकर, जयेश के पिता
नाम : अग्रज, उम्र : साढ़े पांच साल; वार्ड में कोरोना से बचने के उपाय बताता और गाने सुनाकर मरीजों को खूब हंसाता
हमारा पूरा परिवार 12 मार्च को कोविड संक्रमित हुआ, जिससे अग्रज भी चपेट में आ गया। हम सभी हमीदिया अस्पताल में एडमिट हुए। शुरुआत में जरूर थोड़ी घबराहट हुई कि कैसे रिकवर होंगे, क्या होगा, इतना छोटा बच्चा भी इन्फेक्टेड हो गया है, लेकिन परिवार के सभी सदस्य साथ थे तो एक हिम्मत बंधी रही। अग्रज पूरे समय कोविड वार्ड के अंदर मस्ती करता और लोगों को कोरोना वायरस से बचने के उपाय सुझाता था। लोगों के कहने पर गाना गाता और मरीजों को खूब हंसाता। एक हफ्ते बाद सभी स्वस्थ घर लौट आए। -राजेंद्र कुमार सिंहल, अग्रज के दादा
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn